કાઠિયાવાડે રાષ્ટ્રીય કક્ષાના બે નેતાઓ આપ્યા: ગાંધીજી અને ઝીણા. ઝીણાની નાની બહેન ફાતિમા ડેન્ટિસ્ટ હતી અને લગભગ 1920 સુધી મુંબઇમાં ડેન્ટલ ક્લિનિક ચલાવતી હતી. ઝીણાની પત્ની રુતીના દેહવિલય પછી ફાતિમાએ ક્લિનિક બંધ કર્યું અને જીવનભર મોટાભાઇની સંભાળ રાખી. ભાઇ અને બહેનની આવી સ્નેહાળ જોડી બ્રિટનમાં પણ યાદગાર બની હતી. કવિ વર્ડ્ઝવર્થ અને એમની બહેન ડોરોથી વચ્ચે પણ આવો જ સ્નેહાળ સંબંધ હતો. ઝીણાની સાથે સતત રહેનારી બહેન ફાતિમા ઘણુંખરું સાડી જ પહેરતી. નવાઇની વાત એ છે કે આયેશા જલાલે ઝીણા પર લખેલા પુસ્તક, ‘The Sole Spokesman’માં ફાતિમાનો ઉલ્લેખ વિષયસૂચિમાં પણ નથી થયો. વર્ષ 1965માં ફાતિમા સરમુખત્યાર ઐયુબ ખાન સામે ચૂંટણી લડી હતી. એણે ઐયુબ ખાનને જબરી ટક્કર આપેલી. ઐયુબ ખાન પાસે પૈસા હતા અને વળી સરકારી તંત્ર પણ હતું. તેમણે મુલ્લાઓ પાસે ફતવો જારી કરાવેલો કે ઇસ્લામ સ્ત્રીઓને રાજ્યના વડા બનવાની પરવાનગી આપતો નથી. (આ વિગતો રામચંદ્ર ગુહાએ લખેલા લેખમાંથી લીધી છે. આઉટલૂક, તા.22-8-2005, પેજ-44)